open-index/open-wikipedia-markdown huggingface dataset:
Retrovírus

náhľad|HIV je RNA vírus, ktorý nesie vo svojich viriónoch dve jednoreťazcové RNA molekuly, ktoré sa po odpláštení v cytoplazme infikovanej bunky, transkribujú do DNA, čomu sa hovorí reverzná transkripcia
**Retrovírus** je RNA vírus, ktorý je schopný počas svojho životného cyklu prepisovať genetickú informáciu z RNA do DNA, čo je v rozpore s ústrednou dogmou molekulárnej biológie. Primárnym produktom je hybrid DNA-RNA, kde jedno vlákno je tvorené polymérom RNA a druhé vlákno polymérom DNA. Až následne vzniká dvojvláknová DNA, ktorá sa môže inkorporovať do genómu hostiteľskej bunky. K retrovírusom patrí aj HIV. Nádorové retrovírusy (onkovírusy) v priebehu svojho životného cyklu preberajú do svojho genómu gény hostiteľskej bunky a pri infekcii ďalšej bunky tieto gény inkorporujú do infikovanej bunky, čoho dôsledkom je zmena regulácie ich expresie a tvorba nádorov.

## HIV
HIV-1 je obalený ikozahedrálny retrovírus patriaci do podskupiny Lentivírusov z čeľade Retroviridae. Jeho genóm sa skladá z dvoch identických kópií nekomplementárnej pozitívnej jednovláknovej RNA, ohraničenej kapsidou zloženou z niekoľkých kópií vírusového proteínu p24. Jednovláknová RNA je pevne viazaná na nukleokapsidové proteíny a enzýmy potrebné na replikáciu a zostavenie vírusu, ako je reverzná transkriptáza, proteázy, ribonukleáza a integráza. Matrica zložená z vírusového proteínu p17 obklopuje nukleokapsidu a tá je zase obklopená vírusovým obalom obsahujúcim povrchové glykoproteíny gp120 a gp41 ako vyčnievajúce hroty. Replikačný cyklus HIV začína adsorpciou vírusových častíc na molekuly CD4 (člen nadrodiny imunoglobulínov) na povrchu vnímavých buniek. Následná interakcia s koreceptorom patriacim do rodiny chemokínových receptorov (CXCR4 alebo CCR5) hrá hlavnú úlohu pri fúzii a vstupe do membrány. Krátko po vstupe sú subvírusové častice čiastočne odpláštené v cytoplazme a iniciujú reverznú transkripciu vírusovej RNA. Novovytvorená DNA je potom transportovaná do jadra a integrovaná do hostiteľskej DNA pomocou vírusom kódovanej integrázy. Integrovaná HIV DNA sa nazýva provírus. Provírus môže zostať dlho neaktívny a produkovať málo alebo žiadne nové vírusové častice. Koordinovaná interakcia HIV-kódovaného Tat proteínu a bunkových transkripčných faktorov s transkripčným aparátom RNA polymerázy II začína produkciu vírusovej genómovej RNA a mediátorovej RNA, ktorá sa potom zostrihá na menšie časti, exportuje z jadra do cytoplazmy a translatuje do proteínov. Okrem vírusových štrukturálnych proteínov a enzýmov kóduje HIV genóm regulačné proteíny (Rev a Tat, ktoré vylučujú HIV-infikované bunky) a niekoľko pomocných proteínov: Vif, Vpu, Vpr, Vpx a Nef, ktoré hrajú dôležitú úlohu pri replikácii vírusu, patogenéze ochorení a úniku imunitného systému. Na konci cyklu vírusovej replikácie sú obalové polyproteíny transportované do plazmatickej membrány, kde sa vírusové potomstvo začína skladať a pučať z infikovaných buniek. Následná proteolýza vírusovou proteázou generuje zrelé častice.

## Referencie

## Pozri aj
* Ústredná dogma molekulárnej biológie
* Transkripcia
* Reverzná transkriptáza
* HIV
* Integráza


Kategória:Molekulárna biológia
RNA vírus

náhľad|Vírus ľudskej chrípky najznámejší RNA vírus. Transmisná elektrónová mikrofotografia viriónov chrípky H1N1
**RNA vírus** je vírus, ktorého genetická informácia je zapísaná vo forme ribunukleovej kyseliny. Z hľadiska štruktúry genómovej RNA, RNA vírusy môžu obsahovať:

* dvojreťazcovú RNA, potom hovoríme o vírusoch s dvojvláknovou RNA (dsRNA vírusy),
* jednoreťazcovú RNA, potom hovoríme o vírusoch s jednovláknovou RNA (ssRNA vírusy).

Vírusy s jednovláknovou RNA (ssRNA vírusy) môžu mať rôznu polaritu RNA reťazca podľa toho, či je možné okamžite po vstupe do cytoplazmy po translatovať genetickú informáciu obsiahnutú v RNA do proteínu (RNA vírusu je *de facto* mRNA):

* vírusy s pozitívnou jednovláknovou RNA (+ssRNA vírusy),
* vírusy s negatívnou jednovláknovou RNA (–ssRNA vírusy).

U vírusov s pozitívnou jednovláknovou RNA (+ssRNA vírusy) je možné využiť genómovú RNA ako mRNA a okamžite translatovať za syntézy proteínov. RNA replikáza vírusov s pozitívnou jednovláknovou RNA syntetizuje mínus reťazec vírusovej RNA a jeho replikáciou sa tvorí vírusová genómová +ssRNA, ktorá spolu s bielkovinami vytvára nové virióny.

U vírusov s negatívnou jednovláknovou RNA (–ssRNA vírusy) nie je možné využiť genómovú RNA ako mRNA a okamžite translatovať za syntézy proteínov. RNA replikáza vírusov s negatívnou jednovláknovou RNA syntetizuje +ssRNA. Vytvorená +ssRNA slúži pre druhú fázu replikácie, kedy sa podľa +ssRNA replikuje vírusová –ssRNA a  +ssRNA zároveň slúži na syntézu nových bielkovín vírusu.
Súbor:Class III virus (dsRNA) RNA synthesis.svg|Schéma syntézy RNA vírusu RNA z triedy III (dsRNA)
Súbor:Class IV virus (ssRNA +) RNA synthesis.svg|Schéma syntézy RNA vírusu RNA triedy IV (ssRNA+).
Súbor:Class V virus (ssRNA -) RNA synthesis.svg|Schéma syntézy RNA vírusu RNA triedy V (ssRNA -).
Súbor:Class VI virus (ssRNA-RT) RNA synthesis.svg|Schéma syntézy RNA vírusu RNA-RT z triedy VI (ssRNA-RT).


## Referencie

## Pozri aj
* jednovláknová RNA (ssRNA)
* dvojvláknová RNA (dsRNA)
* jednovláknová DNA (ssDNA)
* dvojvláknová DNA (dsDNA)
* retrovírus
* HIV
* RNA replikáza


Kategória:RNA
Cena Frica Kafendu

**Cena Frica Kafendu** je hudobné ocenenie, udeľované Hudobným fondom od roku 1964 za „významný interpretačný výkon v oblasti koncertného umenia“. Pomenovaná je na pamiatku Frica Kafendu, skladateľa, dirigenta, klaviristu a pedagóga.

O udelení ceny rozhoduje Rada Hudobného fondu na základe nominácie Komisie koncertných umelcov Hudobného fondu.

## Referencie


Kategória:Slovenské hudobné ocenenia
Kategória:Hudobný fond
Cena Jána Levoslava Bellu

**Cena Jána Levoslava Bellu** je hudobné ocenenie, udeľované Hudobným fondom od roku 1963 za hudobné dielo. Pomenovaná je na pamiatku Jána Levoslava Bellu, slovenského skladateľa.

O udelení ceny rozhoduje Rada Hudobného fondu na základe nominácie Skladateľskej komisie Hudobného fondu.

## Referencie


Jána Levoslava Bellu
Kategória:Hudobný fond
Mobilný genetický element

náhľad|Transpozónový 2-plazmidový systém: Obrázok ukazuje (s použitím transpozónu PiggyBac) konverziu transpozónu na 2-vektorový systém pre genomickú integráciu sekvencií odvodených z plazmidov.
**Mobilný genetický element** (tiež **pohyblivý genetický element**, **skákajúci gén**, **sebecká DNA**, **parazitrická molekula**) je špecializovaný úsek DNA, ktorý sa prenáša pri transpozícii alebo konzervatívnej miestne špecifickej rekombinácii. Veľkosť mobilných genetických elementov siaha od niekoľkých stoviek bázových párov až po desaťtisíce bázových párov. Mobilné genetické elementy nesú špecifické gény, ktoré umožňujú presun ich samých, ako sú reverzná transkriptáza alebo transponáza. 

Transpozóny (tiež nazývané transponovateľné elementy) sú mobilné genetické elementy, ktoré sú prenášateľné transpozíciou. Integróny (tiež konjugatívne transpozóny) sú mobilné genetické elementy, ktoré sú prenášateľné konzervatívnou miestne špecifickou rekombináciou.

Transpozóny často samy kódujú enzým transponázu, ktorá v priebehu transpozície rozpoznáva špecifické časti na koncoch transpozónu a vkladá tieto úseky DNA na náhodné iné miesto genómu.

Transpozóny sa rozdeľujú na:

* DNA transpozóny
* Retrotranspozóny

## Referencie

## Pozri aj
* transpozícia (molekulárna biológia)
* konzervatívna miestne špecifická rekombinácia
* retrotranspozón
* DNA transpozón
* transponáza
* integráza
* reverzná transkriptáza

Kategória:Molekulárna biológia
Kategória:Genetika
Slovenský mládežnícky orchester

**Slovenský mládežnícky orchester** (**SMO**) je mládežnícky orchester založený v roku 2016 na podnet Hudobného centra. Cieľom SMO je pripraviť mladých hudobníkov na profesionálnu prax a „prispieť k pozdvihnutiu úrovne slovenského mládežníckeho interpretačného umenia“. Projekt nadväzuje na bývalú Hudobnú mládež Slovenska.

## Dejiny
Premiérový koncert orchestra sa uskutočnil 6. augusta 2016 vo Veľkom koncertnom štúdiu Slovenského rozhlasu v Bratislave. Dirigentom bol Martin Majkút, sólistom huslista Dalibor Karvay a koncertným majstrom orchestra bol Juraj Tomka. V roku 2018 SMO vystúpil v rámci Orchestra Residencies Program pod vedením huslistky Midori. V roku 2019 sláčiková sekcia SMO účinkovala na hudobnom festivale Košická hudobná jar. Orchester mentorovali okrem iného aj členovia Štátnej filharmónie Košice. V programe BBC Radio 3 bol SMO označený ako „jeden z popredných mládežníckych orchestrov sveta“. Od mája 2017 je SMO členom Európskej federácie národných mládežníckych orchestrov.

Od roku 2022 orchester koná svoje letné sústredenia v Košiciach kde spolupracuje so Štátnou filharmóniou, Konzervatóriom Petra Dvorského a Národným divadlom Košice.

## Zloženie
Hráčmi orchestra sú študenti konzervatórií a vysokých škôl vo veku 16 až 28 rokov. Pozvaní sú na základe konkurzov na štátnych konzervatóriách v Banskej Bystrici, Žiline, Košiciach a v Bratislave. Orchester spolupracuje tiež s viedenským Wiener Jeunesse Orchester.

## Referencie

## Externé odkazy
* Slovenský mládežnícky orchester na webe Hudobného centra

Kategória:Orchestre na Slovensku
Kategória:Mládežnícke orchestre
Kategória:Organizácie založené v 2016
DNA transpozón

náhľad|Mechanizmus vystrihnutia a prilepenia
**DNA transpozón** je mobilný genetický element, ktorý sa presúva pri transpozícii bez RNA medzistupňa. Presun DNA transpozónov je realizovaný mechanizmom vystrihnutia a prilepenia. Na pôvodnom mieste nezostáva pôvodný úsek DNA tak, ako je to u retrotranspozónov. 

DNA transpozóny sa vyskytujú najmä u baktérií a zodpovedajú často za antibiotikú rezistenciu. Súčasťou DNA transpozónov teda môže byť gén pre enzým ,ktorý inaktivuje antibiotikum, ako je napríklad *AmpR* gén, gén rezistencie na ampicilín, resp. *TetR* gén, gén rezistencie na tetracyklín. Prenos génov rezistencie sa nerealizuje medzi bunbkami transpozíciou, ale horizontálnym genetickým transferom. Prenos génov rezistencie na ďalšie generácie sa realizuje DNA replikáciou a bunkovým delením.

U stavovcov majú retrotranspozóny význam v imunite a to tvorbe rozsiahlej škály protilátok a receptorov T buniek. V tomto prípade sa hovorí o V(D)J rekombinácii, ktorá je evolučnou novinkou (vyskytuje sa až u stavovcov), ale jej mechanizmus je odvodený od mechanizmu vystrihnutia a prilepenia DNA transpozónov.

## Mechanizmus vystrihnutia a prilepenia
DNA transpozóny (ružové) sú rozoznávané v chromozómoch podľa invertovaných opakujúcich sa DNA sekvencií (zelené), ktoré sú prítomné na koncoch DNA transpozónov. Ide o sekvencie s dĺžkou okolo 20 nukleových báz, ktoré sú nutné na činnosť transponázy (oranžová), ktorá vystrihne transpozón z chromozómu. Transponáza po rozpoznaní invertovaných opakujúcich sa DNA sekvencií priblíži tieto úseky k sebe za tvorby DNA slučky. Vloženie (prilepenie) transpozónu na cieľovú DNA je tiež katalyzované transponázou: v cieľovej DNA sa prerušením oboch reťazcov na rôznych miestach vytvoria lepivé konce (nezobrazené). Vloží sa transpozón pripojením k dlším reťazcom na oboch stranách prerušenia cieľovej DNA, čím vzniknú okolo trnaspozónu jednoreťazcové úseky cieľovej DNA, ktoré sa zacelia DNA polymerázou a DNA ligázou. Tieto enzýmy dosyntetizujú chýbajúci druhý krátky reťazec na oboch stranách prerušenia cieľovej DNA.

Materská DNA, z ktorej bol DNA transpozón vystrihnutý, môže byť opravená dvoma cestami:

* rekombinačnou opravou dvojreťazcového zlomu, keď sa podľa homológneho chromozómu dosyntetizuje chýbajúca časť chromozómu, z ktorého bol vystrihnutý DNA transpozón,
* nehomológne konce spájajúca reakcia: prepojí konce materskej DNA, čím vznikne delécia. 

## Referencie

## Pozri aj
* mobilný genetický element
* transpozón
* retrotranspozón
* transpozícia (molekulárna biológia)
* tetracyklín
* ampicilín

Kategória:Molekulárna biológia
Kategória:DNA
Faksimile (polygrafia)

**Faksimile** (z  – „čiň podobne“) je verná kópia, napodobenina akéhokoľvek grafického originálu, rukopisu, tlačeného dokumentu, mapy, výkresu, kresby a podobne.

Faksimile sa môže vyhotoviť rukou, bežnejšie sa však vyhotovuje fotografickým spôsobom, tlačou, prípadne inými technikami. Vo faksimilovej podobe sa dnes nanovo vydávajú najmä staré a vzácne rukopisy, prvotlače, významné texty zachované v rukopisnej podobe, Ďalej tlačené knihy pozoruhodné z obsahového i výtvarného hľadiska. V Európe sa faksimile začali vydávať na začiatku 19. storočia - vydávali sa najmä stredoveké rukopisy. V Československej republike sa prvé faksimile vydávali po prvej svetovej vojne. V dnešnej dobe takto vyšla v Česku pozoruhodná edícia faksimilových vydaní najvzácnejších českých rukopisov a starých tlačí Edition Cimelia Bohemica. Na Slovensku je vydavateľom faksimile Matica slovenská. 

## Referencie

## Zdroj
* KATUŠČÁK, Dušan. Informačná výchova : terminologický a výkladový slovník, odbor knižničná a informačná veda. 1. vydanie. vyd. Bratislava : SPN, 1998. 375 s. Názov edície zväzku 5: Pedagogická encyklopédia Slovenska a terminologických výkladových slovníkov. 

Kategória:Polygrafia
Kategória:Rukopisy
Kategória:Muzeológia
Retrotranspozón

náhľad|Retrotranspozóny: Zjednodušené znázornenie retrotranspozónového cyklu.
**Retrotranspozón** je mobilný genetický element, ktorý sa presúva pri transpozícii s využitím RNA medzistupňa. Presun retrotranspozónov je realizovaný mechanizmom kopírovania a prilepenia, nie vystrihnutia a prilepenia, kako je tomu u DNA transpozónov. Na pôvodnom mieste zostáva pôvodný úsek DNA.

Retrotranspozóny sa rozdeľujú na:

* retrovírusom podobné retrotranspozóny,
* neretrovirálne retrotranspozóny.

## Referencie

## Pozri aj
* DNA transpozón
* transpozícia (molekulárna biológia)
* mobilný genetický element

Kategória:Molekulárna biológia
Kategória:DNA
Laura Retkesová

**Laura Retkesová** (* 30. júl 2004, Slovensko) je slovenská futbalistka hrajúca za českú Spartu Praha a za slovenskú reprezentáciu.

## Klubová kariéra
V seniorskej kategórii začala v sezóne 2020/2021 v klube Spartak Myjava, s ktorým odohrala 3 sezóny. A v roku 2024 prestúpila do českého klubu Sparta Praha.

## Reprezentácia
Reprezentačný debut mala v kvalifikačnom zápase na Majstrovstvá Európy 2025 v Poprade proti Walesu.

## Úspechy a ocenenia
Ženská ligová jedenástka roka 2021/2022, 2022/2023, 2023/2024

Najlepší strelci, kategória mládež dievčatá 2017 (54 zápasov / 93 gólov)

Najlepšia hráčka do 15 rokov 2018, (Klubové súťaže, Kategória žiačka WU15)

## Referencie

Kategória:Slovenské futbalistky
Reverzná transkriptáza

náhľad|Reverzná transkriptáza 1KLF Povrchová reprezentácia kryštalografickej štruktúry reverznej transkriptázy HIV na základe PDB súradníc 3KLF.
**Reverzná transkriptáza** je enzým, ktorý podľa prelohy RNA syntetizuje DNA, ide o RNA dependentnú DNA polymerázu. Reverzná transkriptáza najskôr podľa jednoreťazcovej RNA (ssRNA) dosyntetizuje komplemantárnu DNA (cDNA), čím vznikne hybrid RNA-DNA, v druhom kroku sa uplatní RNázová aktivita RNázy H (exoribonukleáza), enzýmová aktivita samotnej reverznej transkriptázy, nie samostatný enzým, ktorá odbúra RNA z RNA-DNA hybridu, vznikne jednoreťazcová DNA (ssDNA) a následne dosyntetizuje druhé vlákno DNA za konečného vzniku dvojvláknovej DNA (dsDNA).

Reverzná transkriptáza bola nezávisle objavená Howardom Temina a Davidom Baltimorom v roku 1970. Jej objav vyvolal vo vedeckej komunite šok, pretože zdanlivo odporovala Ústrednej dogme molekulárnej biológie, čiže tok genetickej informácie z DNA cez RNA do proteínu. Syntéza DNA z RNA však nie je termodynamicky nemožná, dokonca samotná Polymeráza I je schopná syntetizovať DNA z RNA. 

Reverznú transkriptázu využívajú retrovírusy, akým je napríklad HIV, pretože transpozícia za vnorenia genómu vírusu do genómu hostiteľskej bunky je významný krok v životnom cykle vírusu. 

Na rozdiel od transpozónov a iných mobilných genetických elementov, retrovírusy disponujú plášťovými proteínmi, ktoré stabilizujú, viažu a ochraňujú nukleovú kyselinu vírusu pred vplyvmi vonkajšieho prostredia a umožňujú jeho väzbu na receptory bunky. Reverzná transkriptáza je kódovaná v transpozónoch.

Reverzná transkriptáza sa využíva v klinických a biochemických laboratóriách na RT-PCR, keď sa najskôr RNA prítomná vo vzorke prepíše do DNA a následne sa štandarnými technikami polymerázovej reťazovej reakcie amplifikuje a rozdelí, deteguje gélovou elektroforézou. RT-PCR je možné použiť na testovanie na prítomnosť RNA vírusov (ako je HIV, SARS-CoV-2, chrípka).

## Referencie

## Pozri aj
* retrotranspozón
* retrovírus
* HIV
* Polymerázová reťazová reakcia
* Nenukleozidový inhibítor reverznej transkriptázy 

Kategória:Molekulárna biológia
Kategória:Enzýmy
Kategória:RNA vírusy
Retrovírusu podobný retrotranspozón

**Retrovírusu podobný retrotranspozón** je mobilný genetický element, konkrétnejšie transpozón, konkrétnejšie retrotranspozón, ktorý počas transpozície využíva mechanizmy presunu nukleovej kyseliny podobné ako retrovírusy, ale netvorí kapsidové proteíny a neopúšta materskú bunku. Retrovírusu podobné retrotranspozóny sa vyskytujú v širokej škále organizmov ako sú kvasinky, muchy, cicavce.

## Mechanizmus
Prvým krokom transpozície retrovírusu podobného retrotranspozónu je transkripcia celého transpozónu za tvorby RNA kópie, ktorá je dlhá niekoľko tisíc nukleových báz. Následne prebehne translácia, pretože túto RNA vníma bunka ako mRNA, pričom vznikne reverzná transkriptáza. Reverzná transkriptáza potom dosyntetizuje DNA vlákno ku RNA, z ktorého vznikla, čím vznikne hybrid RNA-DNA, z ktorého vznikne dvojreťazcová DNA tiež vplyvom reverznej transkriptázy. 

Retrovírusu podobný retrotranspozón kóduje aj integrázu (transponázu), ktorá získanú dvojreťazcovú DNA inkorporuje náhodne do chromozómu. Mechanizmus a štruktúra integrázy pripomína mechanizmus a štruktúru transponáz, ktoré využívajú DNA transpozóny.

## Referencie


## Pozri aj

* mobilný genetický element
* transpozón
* transpozícia
* retrotranspozón
* neretrovirálny retrotranspozón
* DNA transpozón

Kategória:Molekulárna biológia
Hattínske rohy

**Hattínské rohy** (, ) je vyhasnutá sopka s dvojicou vrcholov s výhľadom na planinu v oblasti Hattín v dolnej Galilei. Nachádza sa asi 5 kilometrov západne od Tiberiasu, pozdĺž hlavnej cesty do hlavného mesta Galiley. Známa je najmä ako miesto bitky pri Hattíne v roku 1187.

Z horských vrcholov sa naskytá výhľad na Tiberiatské jazero, vrch Tábor a vrch Arbel. Na severných svahoch sa nachádzajú ruiny dediny Hittya z talmudského obdobia. Archeologické pozostatky na južnom „rohu“ sa spájajú s biblickým kanaánskym alebo izraelským mestom Adamah.

## Referencie

## Iné projekty

Kategória:Izrael
Kategória:Vrchy v Izraeli
Kategória:Vyhasnuté sopky
Kategória:Archeologické lokality v Izraeli
Alexandra Stewart

**Alexandra Stewart** (* 10. jún 1939, Montreal) je kanadská herečka pôsobiaca vo Francúzsku. Bola manželkou režiséra Louisa Malla, s ktorým má dcéru Justine.

## Životopis
V polovici 50. rokov 20. storočia sa usídlila v Paríži, aby sa stala hudobníčkou. Prvé filmové role jej ponúkli režiséri vo filmoch *Club de femmes* (1956), *L’eau à la bouche* (1959), *Nebezpečné známosti* (1959) a *Le bel âge* (1960). Jej dobrá znalosť angličtiny jej umožnila aj medzinárodnú kariéru, hrala tak vo filmoch *Exodus* (1960), *Rogopag* (1963) či *The Marseille Contract* (1974). Vo francúzskej kinematografii si zahrala hlavnú ženskú rolu v snímke *La mort de Belle* (1961) a v roku 1963 sa objavila v dráme *Bludička*. Následne sa na niekoľko rokov stala partnerkou režiséra Louisa Mallea. Hrala aj vo filmoch *Mickey One* (1965), *La loi du survivant* (1967) a *The Bride Wore Black* (1968) v úlohe učiteľky. Počas 70. a 80. rokoch hrávala v rôznorodých úspešných filmoch ako *Bye bye Barbara* (1969), *Americká noc* (1973), *Black Moon* (1975), *Zbohom, Emmanuella* (1978), *Phobia* (1980), *Les uns et les autres* (1981), *Šok* (1982), *Rozmar* (1984), *Pod višňovým mesiacom* (1986) alebo *Buldog* (1988). Vo filme *[[Madame Claude 2]]* (1981) prevzala hlavnú úlohu po Françoise Fabian, ktorá hrala v prvom filme z roku 1977. Alexandra Stewart mala od 70. rokov 20. storočia tiež významnú televíznu kariéru a v 90. rokoch sa čoraz viac zameriavala na televíziu. Po roku 2000 sa objavila vo viacerých dielach, vrátane *Sous le sable* (2000), *Mon petit doigt m'a dit* (2005), *El Cantor* (2005), *Valentin Valentin* (2014), *La duchesse de Varsovie* (2015) a *À cause des filles..?* (2019).

## Filmografia (výber)

## Referencie

## Literatúra
* 

## Iné projekty

## Externé odkazy
* 
* 
* 
* 

Kategória:Osobnosti z Montrealu
Kategória:Kanadské filmové herečky
Kategória:Kanadské divadelné herečky
Konzervatívna miestne špecifická rekombinácia

náhľad|Fázová a antigénna variácia v baktériách. pA je promotor pre FimA, pB je promotor pre FimB a pE je promotor pre FimE. IRR je invertovaná repetícia vpravo a IRL je invertovaná repetícia vľavo. FimB a FimE sú rekombinázy, ktoré dokážu zmeniť orientáciu promotora FimA invertovaním IRR a IRL.**Konzervatívna miestne špecifická rekombinácia** je typ nehomologickej rekombinácie, ktorý nevyužíva transpozóny ako mobilné genetické elementy. Nejedná sa o transpozíciu. Konzervatívna miestne špecifická rekombinácia vyžaduje špecifické DNA sekvencie na donornej a akceptornej DNA, ktoré sú rozpoznávané rekombinázou, čo je enzým podobný topoizomerázam v tom zmysle, že tvoria prechodné vysokoenergetické kovalentné väzby proteín-DNA, pričom energiu využívajú na prešmyk DNA, pričom všetky fosfodiesterové väzby, ktoré boli v priebehu reakcie prerušené, sú na konci obnovené (preto *"konzervatívna "* miestne špecifická rekombinácia).

## Porovnanie transpozície a konzervatívnej miestne špecifickej rekombinácie

## Referencie

## Pozri aj
* mobilný genetický element
* transpozícia
* fázová variácia

Kategória:Molekulárna biológia
Kategória:Biotechnológia
Receptor spoločnej pokladnice

**Receptor spoločnej pokladnice** (angl. *Receiver of the common treasure*, tal. *Ricevitore del Comun Tesoro*, nem. *Rezeptor Des Gemeinsamen Schatzamtes*) Zvrchovaného vojenského maltézskeho rádu je jedným zo štyroch najvyšších úradov Rádu. Jeho právomoci upravuje článok 123 Kódexu Rádu.

Receptor spoločnej pokladnice a súčasne minister financií riadi správu financií a majetku Rádu v koordinácii s Hlavným kancelárom. Je zodpovedný za zostavenie ročnej účtovnej závierky týkajúcej sa hospodárskeho a finančného stavu Rádu a jej predloženie rade audítorov a na schválenie veľmajstrovi a Zvrchovanej rade.

Označenie *receptor* sa používa v Nemecku, Rakúsku, Česku a na Slovensku pre správcu pokladnice priorstiev či národných asociácií Rádu.

## Referencie

## Pozri aj
* Zvrchovaný vojenský maltézsky rád

Kategória:Rád maltézskych rytierov
Fázová variácia

**Fázová variácia** je v molekulárnej biológii proces, ktorým organizmy, najmä baktérie, regulujú expresiu génov mechanizmom konzervatívnej miestne špecifickej rekombinácie. Fázová variáca pomáha patogénom unikať imunitnému systému stavovcov, ktorý si vytvára špecifické protilátky proti antigénom parazita. Fázová variácia sa používa aj v technikách molekulárnej biológie a génovom inžinierstve na časovú a priestorovú identifikáciu úlohy jednotlívých génov.

## Fázová variácia u baktérie Salmonella ''spp.''
Baktéria Salmonella *spp.* má v genóme dva gény, ktoré kódujú flagelín, čo je povrchový proteín, ktorý vytvára bakteriálny bičík. Promotor, ktorý kontroluje flagelínový gén H2, aktivuje transkripciu H2 flagelínového génu a aj represorového proteínu, ktorý blokuje expresiu flagelínového génu H1. 

Konzervatívna miestne špecifická rekombinácia vyvolá inverziu (otočenie) úseku DNA, ktorý obsahuje asi tisíc bázových párov, pričom tento úsek DNA obsahuje vyššie spomínaný promotor flagelínového génu. zatiaľčo pôvodne promotor aktivoval transkripciu H2 flagelínového génu (a represorového proteínu), po konzervatívnej miestne špecifickej rekombinácii je promotor otočený a aktivuje transkripciu flagelínového génu H1.

Inverzia vyžaduje špecifické DNA úseky a enzým rekombinázu, ktorá je kódobaná invertovateľným úsekom DNA. Táto konzervatívna miestne špecifická rekombinácia je aktivivaná len raz za 100000 bunkových delení, preto je produkcia daného flagelínu dedičná.

Význam fázovej variácie u baktérie Salmonella *spp.* je v úteku imunitnej odpovedi hostiteľa na antigén, ktorým je práve flagelín. Baktéria, ktorá úspečene zrealizuje fázovú variáciu, bude schopná prežiť a množiť sa vďaka tomu, že organizmus bude vyrábať protilátky proti inému flagelínu.

## Referencie

## Pozri aj
* Konzervatívna miestne špecifická rekombinácia
* Mobilný genetický element
* Rekombináza

Kategória:Baktérie
Kategória:Molekulárna biológia
Rekombináza

náhľad|287x287bod|Aktivácia génov pomocou FLP rekombinázy v C. elegans: Transgénny kmeň nesúci FLP indukovateľnú expresiu tetanového toxínu pred a po tepelnom šoku. Na porovnanie je zobrazený mutant unc-25, ktorému chýba syntéza GABA.
**Rekombináza** je enzým, ktorý má kruciálny význam v konzervatívnej miestne špecifickej rekombinácii, pretože umožňuje špecifické vystrihnutie a špecifické prilepenie mobilného genetického elementu v priebehu konzervatívnej miestne špecifickej rekombinácie. Rekombináza je užitočný nástroj pre bunkových biológov a vývinových biológov, pretože umožňuje študovať priestorovú (tkanivovo špecifickú) a časovú (v rôznych fázach vývinu) reguláciu génov a ich význam.  

Do organizmu červov, drozofíl, myší sa dá vpraviť gén pre rekombinázu a dizajnovaná cieľová molekula DNA, ktorá bude touto rekombinázou rozpoznávaná. Gén kódujúci rekombinázu je vo vhodnom čase aktivovaný, čím sa vyexprimuje rekombináza, ktorá v danej bunke vyvolá konzervatívnu miestne špecifickú rekombináciu rozpoznávaného génu, ktorý sa týmto najčastejšie poruší.

Technika využívajúca rekombinázu sa využíva aj na štúdium vývoja myší a to tak, že sa do buniek zárodočnej línie vložia dve molekuly DNA:

# jedna bude niesť gén pre rekombinázu (napr. Cre rekombinázu z bakteriofága P1), ktorý bude pod kontrolou promótora, ktorý je tkanivovo špecifický a vyvoláva expresiu rekombinázového génu, zatiaľčo iné promotory v iných tkanivách túto expresiu nevyvolajú,
# druhá bude niesť gén záujmu, ktorý bude obklopený DNA sekvenciami, ktoré bude rozpoznávať rekombináza: napr. LoxP sekvencie. Rekombináza vyvolá konzervatívnu miestne špecifickú rekombináciu a daný gén sa tým poškodí, čím sa zistí jeho úloha v tkanive, v ktorom došlo ku aktivácii génu pre rekombinázu. 

Je známe veľké množstvo tkanivovo špecifických promótorov, pričom mnohé z nich sú aktívne iba v určitom krátkom časovom úseku vývinu organizmu, preto je možné touto technikou skúmať aj význam génov vo vývine v danom tkanive.

## Referencie


## Pozri aj

* konzervatívna miestne špecifická rekombinácia
* mobilný genetický element
* promotor
* genetické inžinierstvo
* ontogenéza
* vývinová biológia
* bunková biológia

Kategória:Molekulárna biológia
Expresia génu

náhľad
**Expresia génu** (tiež **realizácia génu**) je dvojstupňový proces, ktorý zahŕňa proces transkripcie (prepis genetickej informácie z DNA do mRNA, čiže syntézu mRNA) a translácie (preklad genetickej informácie z mRNA do bielkovín, čiže proteosyntézu).

Expresiou genetickej informácie sa zaoberá molekulárna biológia a molekulárna genetika. Expresia genetickej informácie znamená vyjadrenie genetickej informácie, čiže tok genetickej informácie podľa princípu Ústrednej dogmy molekulárnej biológie z DNA cez RNA do bielkovín, ktoré vykonávajú jednotlivé funkcie organizmu. Na syntézu bielkovín je dôležitý genetický kód, ktoré v princípe zdieľajú všetky živé organizmy, hoci by teoreticky mohli existovať nezávislé genetické kódy.

## Referencie

## Pozri aj
* Transkripcia
* DNA
* RNA
* mRNA
* Translácia
* ribozóm
* tRNA
* rRNA
* proteín
* genetický kód
* Ústredná dogma molekulárnej biológie

Kategória:Génová expresia
Kategória:Molekulárna biológia
Košická hudobná jar

**Košická hudobná jar** (**KHJ**) je medzinárodný hudobný festival konaný v Košiciach od roku 1956, čím patrí medzi najstaršie na Slovensku. Zároveń je považovaný za „jeden z najlepších“. Organizuje ho Štátna filharmónia Košice.

Riaditeľka Štátnej filharmónie Košice, Lucia Potokárová, sa o festivale vyjadrila: „Pilierom dramaturgie je rozmanitosť a kontrast. Na rozdiel od bežnej sezóny Štátnej filharmónie Košice sa nedržíme žiadnych mantinelov a nie sme ničím zviazaní. Môžeme si dovoliť byť odvážnejší v kombinovaní súčasnej a klasickej hudby. Aj keď viem, že tým niekoho môžeme odradiť, verím, že nám už návštevníci dôverujú a na koncerty prídu.“

## Dejiny
Od začiatku v roku 1956 festival navštevovali najmä amatérske telesá, po založení Štátnej filharmónie začala v 60. rokoch kvalita stúpať. Začiatkom 90. rokov sa festival dostal „do útlmu“ kvôli menšiemu objemu finančných zdrojov a zahraničných hostí ubudlo. Od roku 2024 sa festival koná v novom termíne, na konci sezóny Štátnej filharmónie. V roku 2025 sa festival konal vo Východoslovenskej galérii, Dóme sv. Alžbety, Synagóge na Zvonárskej ulici či v alternatívnom priestore Tabačka Kulturfabrik.

## Referencie

## Externé odkazy
* Oficiálna stránka

Kategória:Štátna filharmónia Košice
Kategória:Hudobné festivaly na Slovensku
Kategória:Kultúra v Košiciach
Kategória:Vzniklo v 1956
Rastislav Štúr

**Rastislav Štúr** (* 26. november 1969, Bratislava) je slovenský dirigent, riaditeľ Opery Slovenského národného divadla.

## Životopis
V roku 1995 absolvoval štúdium dirigovania na Janáčkovej akadémii múzických umení. Od roku 1996 pôsobí ako dirigent Opery SND, naštudoval tituly ako *[[Čarovná flauta]]* (W. A. Mozart), *[[Predaná nevesta]]* (B. Smetana), *[[Nabucco]]* (G. Verdi), *[[Panna Orleánska (opera)|Panna Orleánska]]* (P. I. Čajkovskij), *[[Andrea Chénier]]* (U. Giordano) či *[[Dcéra pluku]]* (G. Donizetti). Od roku 2011 je stály hosťujúci dirigent Slovenskej filharmónie.

V rokoch 2008 až 2020 bol Štúr šéfdirigentom Opery SND, od roku 2018 do roku 2020 bol riaditeľom Opery SND.

Spolupracoval s Petrom Dvorským, Montserrat Caballé, Gabrielou Beňačkovou, Jelenou Obrazcovovou, Ilonou Tokody, Evou Urbanovou a ďalšími umelcami. Spolupracoval s orchestrami ako Czech Virtuosi, Janáčkova filharmónia Ostrava, Südwestdeutsche Philharmonie, Moskovská filharmónia, Symfonický orchester hl. m. Prahy FOK, PKF - Prague Philharmonie, Český národný symfonický orchester, Česká filharmónia, Cairo Symphony Orchestra, Ruský štátny symfonický orchester J. F. Svetlanova, Orchestre Philharmonique de Strasbourg, São Paulo Symphony Orchestra, čínsky orchester National Centre for the Performing Arts a inými.

K 15. októbru 2024 ho generálna riaditeľka Slovenského národného divadla, Zuzana Ťapáková, znovu vymenovala do funkcie riaditeľa Opery SND.

## Ocenenia
* Krištáľové krídlo (2017) „za hudobné naštudovanie Pucciniho *Triptychu*“<
* Cena Frica Kafendu

## Referencie

## Externé odkazy
* Rastislav Štúr na webe Hudobného centra

Kategória:Osobnosti z Bratislavy
Kategória:Slovenskí dirigenti
Kategória:Absolventi Janáčkovej akadémie múzických umení
Kategória:Držitelia Krištáľového krídla
Kategória:Laureáti Ceny Frica Kafendu
Kategória:Dirigenti Slovenskej filharmónie
Kategória:Dirigenti Opery Slovenského národného divadla
Kategória:Riaditelia Opery Slovenského národného divadla
Peter Michalica

Prof. **Peter Michalica** ArtD. (* 10. júl 1945, Kremnica) je slovenský huslista a vysokoškolský pedagóg.

## Životopis
So štúdium hry na husle začínal na Hudobnej škole v Kremnici. V rokoch 1959 až 1965 študoval hru na husle na Konzervatóriu v Bratislave (u Jána Skladaného). V rokoch 1965 až 1969 pokračoval s Jánom Skladaným na Vysokej škole múzických umení. Po absolvovaní VŠMU na nej zostal ako pedagóg, ale v roku 1972 musel z ideologických dôvodov odísť. Od roku 1971 do roku 1974 študoval na Moskovskom štátnom konzervatóriu P. I. Čajkovského kde medzi pedagógmi boli Jurij Jankelevič a Maja Samuilovna Glezarova.

V rokoch 1964 až 1973 bol členom Klavírneho tria, ktoré sa od roku 1968 volalo Slovenské klavírne trio. Spolupracoval v ňom s Jurajom Alexandrom, Perlou Čápovou a Milošom Starostom. Od roku 1973 bol rovnako sólistom agentúry Slovkoncert. Spolu s Elenou Händler bol v období 1975 až 1989 členom komorného dua. V roku 2000 v rodnom dome v Kremnici založil koncertný cyklus *Hudba pod diamantovou klenbou*.

Vyučoval na Michigan State University (1982 a 1983) a Wayne State University v Detroite (1985-1988) Od roku 1989 znovu vyučoval na VŠMU.  Na Janáčkovej akadémii múzických umení v Brne pracuje od roku 2001, od roku 2002 aj na Konzervatóriu v Bratislave. V roku 2004 bol vymenovaný za profesora.

Michalica koncertoval v 40 štátoch sveta. Bol autorom rozhlasových a televíznych relácií, od roku 2004 bol tiež členom Rozhlasovej rady.

## Ocenenia
(výber)
* Pribinov kríž II. triedy (2013)
* Cena Pavla Straussa (2007) „za propagáciu súčasnej slovenskej hudobnej tvorby“
* Cena Nadácie Tatra banky za umenie (1997) „za propagáciu súčasnej slovenskej hudobnej tvorby“
* Zaslúžilý umelec SSR (1986) 
* Cena Frica Kafendu (1976) „za vynikajúcu interpretáciu Koncertnej sonáty L. Burlasa s prihliadnutím na sústavnú interpretáciu a propagáciu súčasných slovenských hudobných diel“

## Referencie

## Externé odkazy
* Peter Michalica na webe Hudobného centra
* rozhovor s Petrom Michalicom v Slovenskom rozhlase
* rozhovor s Petrom Michalicom na portáli Opera Slovakia

Kategória:Osobnosti z Kremnice
Kategória:Slovenskí huslisti
Kategória:Slovenskí hudobní pedagógovia
Kategória:Slovenskí univerzitní profesori
Kategória:Fulbrightovi štipendisti
Kategória:Absolventi Konzervatória v Bratislave
Kategória:Absolventi Moskovského štátneho konzervatória P. I. Čajkovského
Kategória:Absolventi Hudobnej a tanečnej fakulty Vysokej školy múzických umení v Bratislave
Kategória:Vyučujúci na Hudobnej a tanečnej fakulte Vysokej školy múzických umení v Bratislave
Kategória:Vyučujúci na Janáčkovej akadémiie múzických umení
Kategória:Vyučujúci na Michigan State University
Kategória:Vyučujúci na Wayne State University
Kategória:Laureáti Pribinovho kríža II. triedy
Kategória:Laureáti Ceny Frica Kafendu
RNáza H

náhľad|Porovnanie štruktúry ribonukleázy H. Porovnanie štruktúr proteínov ribonukleázy H typov H1, H2 a H3 (HIII v prokaryotickej nomenklatúre). V štruktúre E. coli sú štyri konzervované aktívne zvyšky znázornené ako gule. V dvoch ľudských štruktúrach sú spoločné štrukturálne jadrové prvky medzi H1 a H2 zvýraznené červenou farbou.
**RNáza H** (tiež **ribonukleáza H**) (H ako hybrid) je RNáza zo skupiny exoribonukleáz, ktorá štiepi reťazec RNA v hybridoch RNA-DNA, čoho dôsledkom je vznik jednoreťazcových DNA (ssDNA). Enzýmovú aktivitu RNázy H má aj reverzná transkriptáza, ktorá vďaka tomu dokáže z jednoreťazcovej RNA (ssRNA) nasyntetizovať *via* hybrid RNA-DNA dvojreťazcovú DNA, ktorú je možné inkorporovať do chromozómu hostiteľskej bunky.

## Referencie


## Pozri aj

* hybrid RNA-DNA
* ribonukleáza
* exoribonukleáza
* RNáza
* reverzná transkriptáza
* enzýmová aktivita

Kategória:Biochémia
Kategória:Virológia
Kategória:Molekulárna biológia
Antiretrovirotikum

náhľad|Úmrtia na HIV/AIDS a úmrtia, ktorým sa zabránilo vďaka antiretrovírusovej liečbe (ART). Ročný počet úmrtí na HIV/AIDS a odhadovaný počet, ktorým sa zabránilo vďaka antiretrovírusovej liečbe (ART).
**Antiretrovirotikum** je liečivo zo skupiny antivirotík, ktoré je účinné proti niektorému retrovírusu, najčastejšie ide o liečivo proti HIV. Ako známe antiretrivirotikum sa často spomína tenofovir, podávaný vo forme proliečiva ako tenofovir dizoproxil fumarát alebo tenofovir alafenamid.

## Referencie


## Pozri aj

* tenofovir
* abakavir

Kategória:AIDS
Kategória:Antivirotiká
Hybrid RNA-DNA

náhľad|Hybridizácia jedného vlákna molekuly DNA s RNA podľa komplementárneho princípu za tvorby hybridu RNA-DNA
**Hybrid RNA-DNA** (tiež **hybrid RNA/DNA**, **hybrid RNA:DNA**, **hybrid DNA-RNA**, **RNA–DNA duplex**) je dvojreťazcový úsek nukleovej kyseliny, pričom jeden z reťazcov je tvorený ribonukleovou kyselinou a druhý reťazec je tvorený deoxyribonukleovou kyselinou.

Hybridy RNA-DNA vznikajú v procese transkripcie, transpozície a účinkom reverznej transkriptázy na genómy RNA vírusov. 

RNáza H je enzým, ktorý hydrolyticky štiepi RNA reťazec hybridu RNA-DNA za tvorby jednoreťazcovej DNA (ssDNA).

## Referencie


## Pozri aj

* reverzná transkriptáza
* RNáza H
Kategória:Molekulárna biológia
Autoškola (rozlišovacia stránka)

**Autoškola** môže byť:

* vzdelávacia inštitúcia, pozri autoškola
* slovenský komediálny seriál, pozri Autoškola (seriál)
* východonemecký film z roku 1986, pozri Autoškola (film)
Európska federácia národných mládežníckych orchestrov

thumb|Mapka štátov členov Európskej federácie národných mládežníckych orchestrov

**Európska federácia národných mládežníckych orchestrov** (skr. **EFNYO**) , ,  je asociácia mládežníckych, pred-profesionálnych orchestrov Európy. EFNYO je členom European Music Council. Od mája 2017 je členom EFNYO Slovenský mládežnícky orchester.

## Dejiny
Členov bolo pôvodne 14, neskôr sa federácia rozrástla na 17 národných, 8 medznárodných a 7 spolupracujúcich členov.

## Činnosť
Vďaka podpore mobility mladých hudobníkov od roku 1996 sa viac než 850 osôb zúčastnilo výmenných pobytov. V rámci projektu MusXchange, ktorý podporuje Európska komisia, sa uskutočnil spoločný koncert Holandského národného mládežníckeho orchestra a Slovenského mládežníckeho orchestra.

## Referencie

## Externé odkazy
* Oficiálna stránka

Kategória:Hudba v Európe
Kategória:Hudobné organizácie
Kategória:Mládežnícke orchestre
Kategória:Organizácie založené v 1994
Akademický maliar (maliar váz)

[náhľad|Červenofigúrové peliké od Akademického maliara, zobrazuje odchod bojovníka, cca koniec [5. storočie pred Kr.|5. storočia pred Kr., inv. číslo: 15882, Národné archeologické múzeum v Aténach.]]
**Akademický maliar** ( *Academy Painter*) je konvenčné meno atického maliara červenofigúrových váz, pôsobiaceho v posledných desaťročiach 5. storočia pred Kr.
 
Akademického maliara, jedného z najmladších aténskych manieristov (je posledným identifikovateľným členom tejto skupiny maliarov), britský historik umenia John Beazley pomenoval po starovekej Platónovej akadémii (založenej v háji, kde bol uctievaný héros Akadémos, vzdialenom necelých 2 km severozápadne od Atén.) na mieste, kde sa našlo jeho rukou zdobené červenofigúrové peliké, dnes uložené v Národnom archeologickom múzeu v Aténach (National Museum 15882). Toto peliké na strane A zobrazuje odchádzajúceho bojovníka, muža sediaceho na stoličke so žezlom, Niké s fialé a oinochoé a na strane B troch mladíkov.

Akademický maliar sa zrejme učil u Maliara Héfaista a Maliara z Dómu. Pracovať začal okolo roku 430 pred Kr., krátko pred koncom kariéry Maliara Héfaista. Beazley pôvodne pripísal jeho neskoršie diela *Maliarovi z Bonnu 1614*, lebo sa jeho štýl kresby do veľkej miery zmenil (zhoršil, maľoval už nedbalo a mechanicky). Typickými vázami pre jeho dielňu boli stĺpikové (jeho stĺpikové krátery si stále zachovávali charakteristický tvar, aký im dali starší manieristi) a zvoncové kratéry, pelikai a pripísaná mu je aj jedna hydria. Väčšinou zdobil zvoncové krátery. Maľoval žánrové námety, kavalkády, rozlúčkové scény i sprievody kómoi.

Na kratéri z Nauplia (Archaeological Museum 151) zobrazil pyrrhický tanec. Žena s vencom na hlave tancuje *pyrrhichios* (tancovali ho niekedy aj hetéry na hostinách) pred mužom hrajúcim na aulos. Zatiaľ čo má hráč na aule voľne prehodený plášť (himatión) cez plece, tanečnica má na sebe chitón a cezeň ďalší hrubší kus odevu, ktorý je v páse stiahnutý povrazom.

## Referencie

## Iné projekty

Kategória:Maliari starovekého Grécka
Jeleškov potok

**Jeleškov potok** je vodný tok v Strážovských vrchoch a Hornonitrianskej kotline na území okresu Prievidza. Je to pravostranný prítok rieky Nitry s dĺžkou približne 4,2 km a je tokom IV. rádu. 

## Priebeh toku
Potok pramení na rozhraní Strážovských vrchov a ich geomorfologického podcelku Malá Magura a Rudnianskej kotliny, patriacej do Hornonitrianskej kotliny, na juhozápadných svahoch vrchu Vendelín (), v nadmorskej výške približne  Od prameňa tečie západným smerom, no zakrátko priberá pravostranný prítok z lokality Pod Vígľašom a mení smer na juhozápad. V strednej časti pokračuje Rudnianskou kotlinou a vedie okrajom obce Kocurany, kde priberá krátky ľavostranný prítok. Veľkým oblúkom sa stáča až na juhovýchod, a na konci obce ešte priberá menší pravostranný prítok z lokality Zadné diely (). Zvlnenou krajinou pokračuje na juhovýchod a vteká do obce Opatovce nad Nitrou, kde križuje cestu a Ponitriansku cyklomagistrálu. V rámci Hornonitrianskej kotliny prechádza do Prievidzskej kotliny, kde sa na južnom okraji Opatoviec, v nadmorskej výške približne  vlieva pravostranne do rieky Nitry. Potok patrí do širšieho povodia rieky Váh.

Potok pramení na okraji katastra mesta Bojnice, odkiaľ pokračuje územím obce Kocurany a napokon aj Opatovce nad Nitrou. Preteká tak iba územím okresu Prievidza v Trenčianskom kraji.

## Referencie

## Pozri aj
* Zoznam vodných tokov v povodí Nitry
* Strážovské vrchy, Malá Magura, 
* Hornonitrianska kotlina, Prievidzská kotlina, Rudnianska kotlina

## Externé odkazy
* Poloha na turistickej mape

Kategória:Potoky na Slovensku
Kategória:Vodné toky v Strážovských vrchoch
Kategória:Vodné toky v Hornonitrianskej kotline
Kategória:Povodie Nitry
Kategória:Vodné toky v okrese Prievidza
Kategória:Bojnice
Kategória:Opatovce nad Nitrou
Kategória:Kocurany
Stará tlač

**Stará tlač**, častejšie v množnom čísle staré tlače alebo **paleotypy** sú tlače vydané od roku 1501 do konca 18. storočia.

V niektorých definíciách sa za staré tlače považujú všetky tlače vydané od vynájdenia kníhtlače, teda aj inkunábuly. Nie je univerzálne prijatá medzinárodná dohoda stanovujúca koniec obdobia starých tlačí. Začiatok novodobej knižnej produkcie závisí  od rozvoja národnej kultúry jednotlivých krajín. U nás sa napríklad zvláštna pozornosť venuje tlačiam vydaným až do roku 1918.

Jednotiacim kritériom pre vymedzenie starých tlačí je, že sú výsledkom umeleckej, respektíve väčšinou kvalitnej remeselnej výroby. V uvedenom období sa nemenila technika kníhtlačiarstva. Až na konci 18., a najmä v 19. storočí nastali prevratné zmeny v technike kníhtlačiarstva, ktoré výrazne zmenili charakter knihy. Technika kníhtlačiarstva je tak rozhodujúcim faktorom pri určovaní či zväzok (kniha) je alebo nie je starou tlačou.

Stará tlač je často vo svojej komplexnosti originálnou jednotkou. Jej hodnotu ovplyvňuje aj počet zachovaných exemplárov doma i v zahraničí, prístupnosť a podobne. Tvoria väčšinou súčasť historických knižníc, respektíve historických knižných fondov. V  knižniciach sa ukladajú v špeciálnych skladoch a sú predmetom zvláštnej ochrany.
Typickým znakom starých tlačí je, že môžu ešte obsahovať incipit a explicit.

## Hodnota starej tlače
Pri určovaní hodnoty starej tlače nemožno stanoviť jednotné univerzálne a nemenné kritériá. Mnohé z tlačí sú zaujímavé a cenné z obsahového hľadiska. Iné často predstavujú prekrásnu knihu, časopis aj iný typ dokumentu, napr. mapu ako celok, sú vytlačené na kvalitnom papieri, v dokonalej grafickej úprave s krásnymi ilustráciami. Hodnotu starej tlače môže zvyšovať meno renomovaného tlačiara , ktorý je zárukou kvality, textové, tlačiarenské, grafické odchýlky od ostatných zachovaných exemplárov, vek a hodnota väzby, ktorá býva často jedinečná, marginálie, poznámky, exlibrisy významných majiteľov, stupeň úplnosti a zachovalosti exemplára. Pri ich hodnotení treba vziať do úvahy aj vek tlače, časové a miestne okolnosti, ako je miesto pôvodu starej tlače, záujem verejnosti a podobne.

## Referencie

## Zdroj
* KATUŠČÁK, Dušan. Informačná výchova : terminologický a výkladový slovník, odbor knižničná a informačná veda. 1. vydanie. vyd. Bratislava : SPN, 1998. 375 s. Názov edície zväzku 5: Pedagogická encyklopédia Slovenska a terminologických výkladových slovníkov. 

Kategória:Knihy podľa typu
Kategória:Knihy zo 16. storočia
Kategória:Knihy zo 17. storočia
Kategória:Knihy z 18. storočia
Iluminácia (maľba)

náhľad|Detail iluminácie z rukopisu.
**Iluminácia** (z latinského rozsvecovať, ozdobovať) je označenie pre knižnú ilustráciu v stredoveku. 

Termín pravdepodobne pochádza z pomenovania svetelných efektov pri používaní zlatých fólií pri výzdobe, t. j. pri zlátení. Iluminácia predstavuje maliarsku výzdobu častí textu tvoriacich iniciály a marginálie, ale nezahŕňa figurálne kompozície. Vo väčšine iluminátorských dielní tieto práce vykonávali špecializovaní umelci - iluminátori. Iluminácia ako výzdoba knihy bola známa už v najstarších neeurópskych kultúrach. Najstaršie známe iluminované pamiatku sú z Blízkeho východu. Z týchto vzorov čiastočne čerpali neskorší európski iluminátori až do 15. toročia, keď rukopisnú knihu postupne nahradila tlačená kniha. Iluminácia sa v nej premenila na knižnú ilustráciu a miniatúru.  

## Referencie

## Zdroj
* KATUŠČÁK, Dušan. Informačná výchova : terminologický a výkladový slovník, odbor knižničná a informačná veda. 1. vydanie. vyd. Bratislava : SPN, 1998. 375 s. Názov edície zväzku 5: Pedagogická encyklopédia Slovenska a terminologických výkladových slovníkov. 

Kategória:Technika maľby
Kategória:Rukopisy
Kategória:Výtvarné umenie
Kategória:Iluminácia
Antimetabolit

náhľad|Metabolit: Kyselina listová (hore) v porovnaní s antimetabolitom metotrexátom (dole).
**Antimetabolit** je inhibítor enzýmu, ktorý selektívne blokuje metabolickú dráhu. Podľa inej definície je antimetabolit  analóg (izostér) prirodzeného metabolitu, ktorý v bunkách inhibuje biosyntézu nukleových kyselín. Antimetabolit je teda liečivo, ktoré vychádza zo štruktúry chemickej látky, ktorá sa bežne vyskytuje v organizme. Dôsledkom tohto prístupu k vývoju liečiv je, že tieto látky ku kompetitívne inhibítory enzýmov. 

Antimetabolity boli pôvodne objavené ako nová skupina zlúčenín účinných proti malígnemu bujneniu. Za ich objav sa zaslúžila americká biochemička a farmakologička Gertrude Belle Elion (1918 - 1999), ktorá za svoj objav získala v roku 1988 Nobelovu cenu za fyziológiu alebo medicínu. Na myšlienky protirakovinových liečiv Gertrude Belle Elion naviazal v Československu Antonín Holý, ktorý pripravil antimetabolity, ktoré sa ukázali byť účinné proti vírusom ako antivirotíká tenofovir, cidofovir, adefovir a duvira.

## Referencie

## Pozri aj
* Gertrude Belle Elion
* Antonín Holý
* izostér
* bioizostér


Kategória:Antineoplastiká
BK Häcken

**Bollklubben Häcken** tiež známy ako **BK Häcken** je švédsky profesionálny klub, ktorý sídli v meste Göteborg. Tím pôsobí v najvyššej švédskej klubovej súťaži Allsvenskan. Klub bol založený v roku 1940 a svoje zápasy hráva na štadióne Bravida Arena v Göteborgu.

## História klubu
Klub založila skupina 14- až 15-ročných mladých ľudí, ktorí chceli hrať futbal nielen pre zábavu, ale aj vytvoriť organizáciu a zapojiť sa do národného ligového systému. Pôvodne sa volali BK Kick ale museli sa premenovať , keď požiadali o vstup do Futbalového zväzu v Göteborgu. Názov klubu zmenili na BK Häcken, podľa živého plota, ktorý rástol okolo ihriska. Klub tak bol založený 2. augusta 1940. 

Zo začiatku hrali iba sporadické zápasy a mládežnícke majstrovstvá. Až neskôr začali hrať na seniorskej úrovni. Klub sa pohyboval v nižších divíziách. V roku 1950 sa už klub dostal do druhej divízie no o pár rokov zostúpil. Na konci 60. rokov začali klub postihovať vážne ekonomické a vnútorné problémy. Klub sa prepadol až do piatej divízie ligového futbalu vo Švédsku. BK Häcken sa z toho pozviechal a v sezóne 1978 a 1979 už boli v druhej divízii. V roku 1981 dokázali vyhrať druhú divíziu a boli blízko k postupu do Allsvenskan. O rok nato sa však klubu už podarilo postúpiť do najvyššej švédskej súťaže. V najbližších rokoch klub balancoval medzi Allsvenskan a druhou divíziou. Často sa objavili v najvyššej švédskej súťaže iba na rok. V roku 2009 sa opäť dostali do Allsvenskan no tentokrát sa v nej udržali a postupne sa im začalo dariť. Ich najväčší úspech prišiel v roku 2022 kedy vyhrali Allsvenskan a boli prvýkrát švédskym majstrom. Okrem toho získali aj štyrikrát švédsky pohár. 

## Mestská rivalita
BK Häcken udržiava hlavnú rivalitu najmä s mestskými klubmi. Najväčším rivalom je IFK Göteborg. Menšiu rivalitu tvorí aj s IF Elfsborg.

## Úspechy klubu

* **[[Allsvenskan]]**
** **Víťaz**: 2022
* '''Svenska Cupen''' **(4x)**
** **Víťaz**: 2015/16, 2018/19, 2022/23, 2024/25

## BK Häcken v európskych súťažiach

## Externé odkazy

* https://bkhacken.se/

## Zdroj

Kategória:Švédske futbalové kluby
Kategória:Futbalové kluby založené v 1940